ΧΡΗΣΙΜΕΣ ΣΥΜΒΟΥΛΕΣ – ΟΔΗΓΙΕΣ
Με στόχο την αποφυγή εξαπάτησης ατόμων και κυρίως ηλικιωμένων, όπου με διάφορα τεχνάσματα και προσχήματα τους αποσπούν χρήματα και κοσμήματα, η Ελληνική Αστυνομία, ενημερώνει τους πολίτες και ιδίως τους ηλικιωμένους, για τον τρόπο δράσης τους:

· Σας τηλεφωνούν και σας λένε ότι το παιδί σας έχει προκαλέσει τροχαίο δυστύχημα και σας ζητούν χρήματα για να αποφύγει τις ποινικές συνέπειες.

· Επίσης μπορεί να ισχυριστούν ότι το παιδί σας έχει δήθεν τραυματιστεί σε τροχαίο ατύχημα και χρειάζονται χρήματα για να χειρουργηθεί.
· Στο τηλέφωνο μπορεί να προσποιούνται τους γιατρούς, δικηγόρους ή ακόμα και τους αστυνομικούς.

· Σας ζητούν να έρθουν άμεσα στο σπίτι σας για να παραλάβουν τα χρήματα ή σας δίνουν ραντεβού σε κάποιο σημείο.

· Σε άλλη περίπτωση μπορεί να έρθουν στο σπίτι σας προσποιούμενοι υπαλλήλους της ΔΕΗ και ισχυρίζονται ότι δήθεν υπάρχει ηλεκτρολογική βλάβη. Σας ζητούν να βάλετε τα χρήματα και κοσμήματα σε σεντόνι ή μαξιλαροθήκη δήθεν να τα προστατέψτε από ενδεχόμενο πυρκαγιάς, τα οποία στη συνέχεια αφαιρούν σε ανύποπτο χρόνο. 

· Επίσης μπορεί να ισχυριστούν ότι το παιδί σας έχει οφειλές και πρέπει άμεσα να εξοφληθούν.

Η Ελληνική Αστυνομία συνιστά και προτρέπει:
· Να μην πείθεστε από άγνωστους, οι οποίοι εμφανίζονται ως υπάλληλοι της ΔΕΗ ή άλλου οργανισμού για την επιδιόρθωση βλάβης, εάν δεν τους έχετε εσείς προηγουμένως καλέσει.

· Να είστε ιδιαίτερα επιφυλακτικοί όταν άγνωστοι προσπαθήσουν είτε τηλεφωνικά είτε αυτοπρόσωπα να σας πείσουν να τους δώσετε χρήματα και κοσμήματα με οποιοδήποτε πρόσχημα.

· Μην κάνετε οποιαδήποτε ενέργεια πριν επικοινωνήσετε με το συγγενικό σας πρόσωπο. Οι επιτήδειοι θα επιδιώξουν να σας κρατούν στην «γραμμή» για να μην έχετε την ευκαιρία να επικοινωνήσετε με τα συγγενικά σας πρόσωπα. 

· Μην πείθεστε αν σας δώσουν να μιλήσετε στο τηλέφωνο με τον υποτιθέμενο συγγενή σας.
· Μην δεχτείτε οποιαδήποτε συνάντηση με αγνώστους και δηλώστε ότι δεν πρόκειται να τους δώσετε χρήματα.

· Να μην δεχτείτε σε καμία περίπτωση να σας οδηγήσουν σε Τράπεζα ή ΑΤΜ για ανάληψη χρηματικού ποσού.

· Να έχετε πάντα διαθέσιμα τα τηλέφωνα που πρέπει να επικοινωνήσετε σε περίπτωση ανάγκης (Αστυνομία, Πυροσβεστική, Νοσοκομεία, στενοί συγγενείς).

· Να ενημερώνετε πάντα τις αστυνομικές Αρχές, ακόμα και σε περίπτωση απόπειρας απάτης, καλώντας στο 100.
